als_Latn dik_Latn nus_Latn
Protesta e opozitës dhe bllokimi i rrugëve, për pak ka rezultuar fatal për një kryefamiljar. Kryeministri Edi Rama e ka vizituar në spital gruan dhe djemtë e pacientit, i cili ndodhet për momentin në reanimacion. Ambulanca me të sëmurin është bllokuar për 40 minuta në mbikalimin, pa arritur ende te sheshi “Shqiponja”. Gruaja tregon se ka qenë e traumatizuar nga gjendja e krijuar, pasi thotë se desh i vdiq i shoqi në ambulancë.
“Bëra si grifshë, jeni njerëz a s’jeni njerëz ca jeni. Të me vdesë njeriu më në rrugë. Unë isha me doktorin brenda në ambulancë, tensioni fluturoi, tani ai është në reanimacion”, thotë gruaja. Rama tha se është njoftuar nga djali i të sëmurit me anë të një SMS-je për situatën, ndërkohë që ai ishte rrugës për në Vlorë. Ai u premton familjarëve se do të bëjnë çfarë të munden për të sëmurin. Ndërsa nëpërmjet një postimi në Facebook, thotë se të gjithë ata njerëz që bllokuan rrugët, duhet ta shohin këtë rrëfim.
“Fali Zot se s’dinë ç’bëjnë. Të gjithë ata njerëz të zakonshëm që i’u përgjigjen thirrjes për të bllokuar rrugët, duhet ta shohin këtë video. Edhe të gjithë ata që nuk i’u përgjigjen thirrjes edhe pse janë anëtarë apo simpatizantë të PD-së, duhet ta shohin këtë video. Ndërsa gjithë atyre të tjerëve që ishin kundër bllokimit të rrugëve dhe do ta shohin këtë video, u lutem të mos mallkojnë të gënjyerit nga frikacakët e ngujuar në Çadër, po thjesht të mos e harrojnë atë që do të shohin”, thotë Rama./dritare.net
als_Latn als_Latn als_Latn